ক’দিন হল, একটা ভারী অদ্ভুত যুক্তি বাতাসে ভাসছে। অসমের নাগরিক পঞ্জি নিয়ে নাকি দেশের বাকি অংশের লোকের কিছু বলাটা উচিত নয়। কিন্তু প্রশ্নটা যখন দেশের নাগরিকত্বের, তখন এটাকে আর শুধু অসমের অভ্যন্তরীণ সমস্যা বলা বোধ হয় ঠিক হবে না। তালিকা-বহির্ভূতদের নিয়ে সরকার কী করতে চলেছে, সেটা প্রথমে খুব পরিষ্কার না হলেও, বিরোধী শক্তির লাগাতার চাপটুকু যে দরকার ছিল, তা সংসদে সরকার পক্ষের জবাবি ভাষণ দেখলেই বোঝা যায়। গত ৩-৮ তারিখে রাজ্যসভায়, উনি বললেন, ‘আব্বুলিশ’! উনি মানে স্বরাষ্ট্রসেবক। রাজনাথবাবু যা বললেন তার সংক্ষিপ্তসার করলে দাঁড়ায়, নাগরিক পঞ্জির মাধ্যমে রাষ্ট্র কেবল এটুকু জানতে চাইছে, কারা আমাদের দেশের বৈধ নাগরিক, আর কারা নন। লিস্টের বাইরে যাঁরা আছেন তাঁদের বিরুদ্ধে কোনও ব্যবস্থা করা হচ্ছে না। সুপ্রিম কোর্টের টাটকা রায় উদ্ধৃত করে ৭ নম্বর শর্ত প্রসঙ্গে এমপি সুখেন্দুশেখরবাবুর যে প্রশ্ন ছিল সেটাও নাকি হুবহু মানা হচ্ছে। কিছু দুষ্টু লোক শুধু শুধু তিলকে তাল করছে। মিলল না, মিলল না, কিচ্ছুটি মিলল না। ‘বিদেশি তাড়াব’ জাতীয় যে আস্ফালন ক’দিন যাবৎ অমিত শাহবাবু দিলীপবাবু থেকে ছোটবড় নেতাগণ করছিলেন, সোশ্যাল মিডিয়া ইত্যাদিতে ভক্তগণ যে ভাবে হা-রে-রে-রে করে দেশের সুরক্ষা চিন্তায় ঝাঁপিয়ে পড়েছিলেন, তার থেকে পুরো ১৮০ ডিগ্রি ঘুরে, রাষ্ট্র জানাল, আব্বুলিশ! তেমন কিছুই হচ্ছে না, শুধু একটু নাগরিক- নাগরিক খেলছি! যদিও জানানো হয়নি, ডিটেনশন ক্যাম্পগুলোয় এখন কত জন আছেন, তাঁরা কী ভাবে বন্দি থাকা অবস্থায় প্রামাণ্য নথি জোগাড়ের চেষ্টা করবেন, বা ক্যাম্প গড়ার কাজে কেন্দ্রীয় কোষাগার থেকে এর পর আরও টাকা মঞ্জুর হল কেন? আপাতদৃষ্টিতে অনেকেই ভাবলেন, বাঃ! সামান্য একটা আঞ্চলিক দলের হট্টগোলে এতটা পশ্চাদপসরণ! এতটা সাদামাটা পরিকল্পনা যে রাষ্ট্রের ছিল না সেটা তো স্পষ্ট, কারণ নেতা-মন্ত্রীদের বিবৃতি ছাড়াও ২২০ কোম্পানি সেনা পাঠানো, নেট বন্ধ, আগাম ১৪৪ ধারা জারি, জনপ্রতিনিধিদের আটকে দেওয়া, এগুলো কারওই চোখ এড়ায়নি। সমস্যা কিন্তু আরও অনেক গভীরে। গত কয়েক বছরে ভারতের রাজনৈতিক ঘটনাপ্রবাহের কথা মনে রাখলে, এই ৪০ লাখি লুকোচুরির গুরুত্ব সম্যক অনুধাবন করা শক্ত নয়। এক ঢিলে কয় পাখি মারা হল গুনতে থাকুন: ১) রাফালের মতো পাহাড়প্রমাণ দুর্নীতির ইসু এক ধাক্কায় পিছনের সারিতে চলে গেল। ২) মেহুল ভাইয়ের অ্যান্টিগা পলায়নে সক্রিয় সহযোগিতার কেলেঙ্কারি ধামাচাপা। ৩) জিডিপি, বেকারত্ব, তেল, গ্যাসের দাম, নোটবন্দি, যাবতীয় ব্যর্থতার খতিয়ান আপাতত আড়ালে। ৪) উন্নাও, কাঠুয়ায় অপরাধীকে আড়াল করার চেষ্টা লোকে ভুলে গেল। ৫) সব চেয়ে বড় কথা, নতুন একটা বিভেদের বিষবৃক্ষ রোপণ করা গেল, ধর্ম, জাতিবিদ্বেষের পর আঞ্চলিকতা বিদ্বেষ। মেরুকরণ যাদের ক্ষমতা দখলের প্রধান উৎস, তাদের পক্ষে এর চেয়ে ভাল কী-ই বা হতে পারে?